題贈高閑上人
作者：陳陶
朝代：唐

paragraphs: 簷蔔花間客，軒轅席上珍。
筆江秋菡萏，僧國瑞麒麟。
內殿初招隱，曹溪得後塵。
龍蛇驚粉署，花雨對金輪。
白馬方依漢，朱星又入秦。
劇談凌鑿齒，清論倒波旬。
拂石先天古，降龍舊國春。
珠還合浦老，龍去玉州貧。
鴛鷺輸黃絹，場壇遶白萍。
鼎湖閑入夢，金閣靜通神。
海氣成方丈，山泉落淨巾。
獼猴深愛月，鷗鳥不猜人。
拂岳蕭蕭竹，垂空澹澹津。
漢珠難覓對，荆璞本來真。
伊傅多聯壁，劉雷競買鄰。
江邊有國寶，時爲劚星辰。